SL
22.5.2023
Uradni list Evropske unije
L 134/101
PRILOGA 3
OSNUTEK
ENOSTRANSKE IZJAVE ZDRUŽENEGA KRALJESTVA V SKUPNEM ODBORU, USTANOVLJENEM S SPORAZUMOM O IZSTOPU ZDRUŽENEGA KRALJESTVA VELIKA BRITANIJA IN SEVERNA IRSKA IZ EVROPSKE UNIJE IN EVROPSKE SKUPNOSTI ZA ATOMSKO ENERGIJO z dne .../2023 o nadzoru trga in izvrševanju Združeno kraljestvo ponavlja svojo zavezo, da bo zagotovilo trden sistem nadzora trga in izvrševanja v okviru edinstvenih ureditev, dogovorjenih z Evropsko unijo v skladu z Windsorskim okvirom (9), da bi zaščitilo trgovino na notranjem trgu Združenega kraljestva in položaj Severne Irske znotraj carinskega območja Združenega kraljestva, hkrati pa zagotovilo celovitost notranjega trga in carinske unije Evropske unije.
Združeno kraljestvo poudarja, da je potrebno dosledno izvrševanje, da bi zagotovili, da trgovci teh novih notranjih trgovinskih ureditev Združenega kraljestva ne bi zlorabljali za gibanje blaga v Evropsko unijo.
Nadzor trga Združeno kraljestvo priznava pomembno vlogo nadzora trga ter dela organov za nadzor trga in drugih pristojnih organov pri doseganju teh ciljev.
Združeno kraljestvo bo zato še naprej zagotavljalo, da navedeni organi izvajajo program dejavnosti, ki spodbuja varnost in skladnost, vključno s sodelovanjem s podjetji za zagotovitev, da se zavedajo svojih obveznosti, ocenjevanjem dokumentacije in preverjanjem proizvodov na trgu, kjer je to potrebno.
Združeno kraljestvo bo še naprej: — krepilo sposobnosti in zmogljivosti med organi za nadzor trga in drugimi pristojnimi organi, — izboljševalo metodologije za oceno tveganja za varnost proizvodov, — zagotavljalo, da imajo ustrezni organi potrebna pooblastila za izvajanje učinkovitih dejavnosti spremljanja v okviru mednarodne meje med Združenim kraljestvom in Evropsko unijo, — podpiralo dejavnosti ustreznih organov, ki temeljijo na analizi tveganja in obveščevalnih podatkih, vključno z ustreznimi revizijami, inšpekcijskimi pregledi in pregledi na kraju samem, da se preveri skladnost z veljavnimi zahtevami, — uporabljalo zanesljive obveščevalne podatke in zbiranje podatkov, da zagotovi podrobno dokazno podlago za opredelitev nastajajočih tveganj, vključno z morebitnimi gibanji v Evropsko unijo, — uporabljalo točne in podrobne informacije za sprejemanje odločitev o politiki in izvrševanju ter — izmenjevalo in prejemalo informacije prek vseh ustreznih informacijskih sistemov o dejavnostih organov za nadzor trga in drugih pristojnih organov v zvezi s skladnostjo.
Združeno kraljestvo bo prav tako še naprej podpiralo sodelovanje z organi za nadzor trga na drugih trgih prek enotnega povezovalnega urada za nadzor trga.
Izvrševanje Dosledno izvrševanje ne bo vključevalo novih preverjanj ali kontrol na meji med Severno Irsko in Irsko, temveč bo pomenilo okrepljeno dejavnost ustreznih organov Združenega kraljestva v skladu z mednarodno dobro prakso, po potrebi v sodelovanju z Evropsko unijo in organi držav članic, da se zaščitita notranji trg Združenega kraljestva ter notranji trg in carinska unija Evropske unije ter odločno obravnavajo nezakonite dejavnosti in tihotapljenje, tudi s strani organiziranih kriminalnih združb.
(9) Glej Skupno izjavo št.
XX/2023.